Duitsers kan nou derde geslag kiesArgieffoto: Pixabay Die Duitse parlement het vandeesweek ŉ wetswysiging goedgekeur wat voorsiening maak vir ŉ derde geslagsopsie op amptelike rekords. Landsburgers kan nou kies om as manlik, vroulik of “divers” aangeteken te word. Wetgewers moes dié wetswysiging aanbring nadat Duitsland se hoogste hof verlede jaar beveel het mense moet toegelaat word om te registreer as nie manlik óf vroulik nie. Owerhede moes óf ŉ derde geslagopsie inbring of geslagsrekordhouding heeltemal skrap. Dit is voorafgegaan deur ŉ saak waarin ŉ persoon probeer het om die inskrywing op die geslagsregistrasie van “vroulik” na “inter/divers” te laat verander. Nadat die persoon onsuksesvol was, het die aansoeker die howe genader vir ŉ beslissing. Tot nou was die enigste ander opsie om net nie die geslagsgedeelte op amptelike vorms in te vul nie. Regters het bevind wetgewing wat mense dwing om hulself as manlik of vroulik te identifiseer, is diskriminerend en ŉ oortreding van menseregte. Deutsche Welle berig die “divers”-opsie sal intergeslagpersone – wie se seksuele anatomie nie aan die tipiese definisies vir manlik of vroulik voldoen nie – nou die geleentheid bied om as divers geklassifiseer te word. Dié wetswysiging stem ooreen met soortgelyke registrasie in talle ander lande wat ook stappe gedoen het om ŉ derde geslag te erken, waaronder Oostenryk, Australië, Nieu-Seeland, Indië, Kanada en Portugal.